入白水訪劉致中昆仲
作者：劉子翬
朝代：宋

paragraphs: 夜雨歇清曉，山椒雲氣昏。
駕言聊出遊，窈窕窮川原。
側帽避橫篠，揚袪障晴暾。
春泉散石壁，細草羅丘園。
陟峻已逾嶺，窺深更緣源。
喬松傍澗折，垂柯激潺湲。
過籟寒慘慘，驚林白翻翻。
造幽景寥閴，勝絕難具論。
僕夫知余樂，踟躕爲停軒。
惜無徙倚地，時來此開樽。
暮投鵝峯宿，青燈耿柴門。
相從二三子，交情久彌敦。
談玄測彖象，攬佩紉蘭蓀。
願言固所懷，丘壑吾道尊。